## J E G Y Z Ő K Ö N Y V

# *KÖRMEND VÁROS ÖNKORMÁNYZATA*

***KÉPVISELŐ-TESTÜLETÉNEK***

***2017. november 30-i nyílt üléséről***

Önkormányzati rendelet: 18-22/2017.(XII.1.)

Határozat: 128-133/2017.(XI.30.)

*(Az elfogadott rendeletek a jegyzőkönyv hátulján találhatók.)*

*J E G Y Z Ő K Ö N Y V*

|  |  |  |
| --- | --- | --- |
| *Készült*: | Körmend Város Önkormányzata Képviselő-testületének 2017. november 30-i nyílt üléséről | |
| *Jelen vannak:* | Bebes István, Faragó Gábor, Tóth Gábor, Geosics László, Bán Miklós, Ferencz Gyula, Czvitkovics Gyula, Szabó Ferenc, Csák Tamás, dr. Hadnagy Ádám, Auer Miklós, Tompa László képviselő-testületi tagok | |
| *Távol van:* | | - |
| *Tanácskozási joggal meghívottak közül jelen van:* | | |
|  | dr. Stepics Anita jegyző  Némethné Simon Mária, a Gazdasági és Pénzügyi Iroda vezetője  Buti László Tibor Közszolgálati Iroda vezetője  Körmendy-Szalai Mónika a Projekt Iroda vezetője | |

Bebes István polgármester köszönti a megjelenteket és megállapítja, hogy a Képviselő-testület az ülésen 12 fővel jelen van, az határozatképes, az ülést 14 óra 00 perckor megnyitja.

Faragó Gábor képviselő-testületi tag elmondja, hogy a Pénzügyi és Közbeszerzési Bizottság – mivel személyi ügyeket érintő döntéshozatalról van szó – kéri, hogy a 11. szereplő előterjesztést zárt ülésen tárgyalja meg a képviselő-testület.

Bebes István polgármester kéri a módosított napirend elfogadását.

A Képviselő-testület a módosított javaslatot 11 igen, 1 nem szavazattal elfogadja, és a következő napirendet hagyja jóvá:

# N A P I R E N D

Nyílt ülés keretében:

1. Beszámoló a polgármester két ülés közötti munkájáról.

Előterjesztő: **Bebes** **István** polgármester

1. Étkezési nyersanyagnormák és térítési díjak megállapítása

Előterjesztő: **Bebes** **István** polgármester

1. A lakbérek megállapításáról szóló 11/1994. (VI.30.) rendelet módosítása, valamint a terembérleti díjak módosítása

Előterjesztő: **Bebes István** polgármester

1. A közterületek használatáról és rendjéről szóló 21/2003. (VI.1.) önkormányzati rendelet módosítása

Előterjesztő: **Bebes István** polgármester

1. Reklámhordozók kapcsán rendeletalkotás

Előterjesztő: **Bebes István** polgármester

1. 39/2005. (XI.01.) rendelet hatályon kívül helyezése

Előterjesztő: **Bebes István** polgármester

1. Térfigyelő kamerarendszer bővítése

Előterjesztő: **Bebes István** polgármester

1. Szombathelyi Tankerülettel kötött megállapodás módosítása

Előterjesztő: **Bebes István** polgármester

1. Körmendi Kulturális Központ, Múzeum és Könyvtár Dr. Batthyány-Strattmann László Múzeum intézményegysége néprajzi gyűjteményének revíziója

Előterjesztő: **Bebes István** polgármester

1. Intézményvezetői kinevezés véleményezése

Előterjesztő: **Bebes István** polgármester

1. A „Boldog Batthyány-Strattmann László” ösztöndíj-pályázat elbírálása

Előterjesztő: **Bebes István** polgármester

- Jelentés az előző ülésen elhangzott interpellációkra tett intézkedésekről.

Előterjesztő: **Forró Szilvia** irodavezető

- Interpellációk

**N A P I R E N D:**

**1./ Beszámoló a polgármesternek a két ülés között tett fontosabb intézkedéseiről, eseményekről**

Előterjesztő: **Bebes István** polgármester

Bebes István polgármester elmondja, hogy október 28-án a felújított kocsiszín átadásán vett részt, valamint Batthyány uradalom 300 éve című vándorkiállítást nyitotta meg, továbbá a városi kiváltságlevél 773. évfordulója alkalmából rendezett városi ünnepség keretein belül városi elismeréseket adott át, a megjelenteket köszöntötte. Megköszöni a művelődési háznak az elvégezett munkát. Október 31-én megbeszélést folytatott a Miniszterelnökség társasági portfólió kezeléséért felelős helyettes államtitkárával a kastély kapcsán, valamint egyeztetést folytatott a Nemzeti Fejlesztési Programiroda vezetőjével a távhő pályázat kapcsán. November 3-5. között részt vett a cseh testvérváros, Roznov fennállásának 750. évfordulója alkalmából rendezett ünnepségsorozaton, testvérvárosok találkozójára és együttműködési megállapodás aláírására került sor. November 8-án a részt vett a Magyar Rendészettudományi Társaság, a Rendőrség Tudományos Tanácsa, a Rendőrségi Oktatási és Kiképző Központ és a Körmendi Rendészeti Szakgimnázium által szervezett „Alap- és középfokú rendészeti oktatás” nemzetközi kapcsolatok tükrében” című nemzetközi konferencián, a rendezvény védnökeként köszöntötte a megjelenteket. November 17-én az M8 által érintett önkormányzati ingatlanok adás-vételi szerződésének aláírására került sor, valamint részt vett a Szociális Szolgáltató és Információs Központ Szociális Napja alkalmából rendezett ünnepségen. November 18-án részt vett a reformáció 500. évfordulója és a 24. Vas Megyei Pátria Nap alkalmából szervezett városi ünnepségen, ahol a megjelenteket köszöntötte. November 21-én részt vett a Nyugat-dunántúli Regionális Hulladékgazdálkodási Önkormányzati Társulás tanácsülésén, ahol a 2017. évi költségvetés módosítása, a KEHOP-3.2.1-15-2017-00018. azonosító számú projekt megvalósítása érdekében az önkormányzati hulladékgazdálkodási közfeladat ellátási kötelezettségének átvétele, valamint a projekt műszaki tartalmának megtárgyalása, működési és beruházási hozzájárulás összegének módosítása volt napirenden. November 22-én részt vett a CLLD projekt helyi akciócsoportjának elnökségi ülésén, ahol tagok felkérése a Felhívás Előkészítő Munkacsoportban, illetve a Helyi Bíráló Bizottságban való részvételre, valamint a bizottságok ügyrendjének megtárgyalása és elfogadása volt napirenden. November 28-án az E.ON képviselőjével folytatott megbeszélést a közvilágítás pályázat kapcsán. November 30-án TOP pályázatok bemutatása témakörben közmeghallgatás volt.

Bebes István polgármester kéri a beszámoló elfogadását.

*A Képviselő-testület a beszámolót 11 igen, 1 tartózkodás mellett elfogadja.*

**2./ Étkezési nyersanyagnormák és térítési díjak megállapítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy minden évben – egyeztetve a szolgáltatást nyújtóval – a képviselő-testület állapítja meg az étkezési nyersanyagnormákat. Év közben a Sodexo Kft-t megvásárolta a HUNGAST VITAL nevű cégcsoport, a vétel jogutódlással történt, a továbbiakban velük kell tárgyalni. Irodavezető asszony ezeket a tárgyalásokat lefolytatta, egy kompromisszumra épülő javaslatot dolgoztak ki. Az étkezés esetében csak a nyersanyagnormát fizeti az étkező, a rezsi az önkormányzatok terhe. A díjváltozás kevesebb mint 100 Ft-ot jelent egy ebédnél.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati és rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati és rendeleti javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**128/2017.(XI.30.) önkormányzati határozat**

Körmend Város Önkormányzati Képviselő-testülete 2018. január 1.-étől kezdődően a szociális ebéd esetében 800Ft/adag, az egész napos ellátás – napi 3 alkalommal szolgáltatott étkezés – esetében 1.216Ft/adag összegben határozza meg az eladási árat.

**Felelős:** pénzügyi irodavezető a kiértesítésre.

**Határidő:** 2017. november 20.

Bebes István polgármester kéri, hogy most a rendelet módosításáról döntsenek.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő rendeletet alkotja:

**18/2017.(XII.1.) önkormányzati rendelet**

Körmend Város Önkormányzatának a gyermekintézmények étkezési díjának megállapításáról szóló 33/2006. (XII.31.) rendeletének módosításáról

**3./ A lakbérek megállapításáról szóló 11/1994. (VI.30.) rendelet módosítása, valamint a terembérleti díjak módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy évente egyszer vizsgálja felül az önkormányzat a lakbéreket, erre most is sor. Körmenden alacsonyak a lakbérek, így az innen befolyt összeg csak részben fedezi azokat a problémákat, amiket a lakások felújítása, karbantartása jelent a városgondnokságnak. Vannak olyanok, akik a szerződésükhöz hűen, normális lakásban adják le a lakásukat, de sajnos vannak olyanok is, akik a szerződés ellenére olyan helyzeteket teremtenek, hogy komoly forrásokat kell biztosítani a felújításra. A rendelet módosítás 5%-os emelést javasol, ami részleges kezelése a problémának.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti és határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja rendeleti és határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti és határozati javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő rendeletet alkotja:

**19/2017.(XII.1.) önkormányzati rendelet**

Körmend Város Önkormányzatának a lakbérek megállapításáról szóló 11/1994. (VI.30.) rendeletének módosításáról

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 11 igen szavazattal, 1 tartózkodás mellett elfogadja, és a következő határozatot hozza:

**129/2017.(XI.30.) önkormányzati határozat**

1. Körmend Város Önkormányzati Képviselő-testülete a nem lakás célú ingatlanok bérleti díjának 5%-al történő megemelését javasolja Körmend Város Gondnoksága bérbeadó számára.
2. Körmend Város Önkormányzata Képviselő-testülete a 28/2017. (III.29.) számú határozatát akként módosítja, hogy a határozatban a Körmendi Közös Önkormányzati Hivatal és a Körmendi Kulturális Központ termei vonatkozásában megállapított bérleti díjak 2018. január 1-től 5%-al emelkednek.

**4./ A közterületek használatáról és rendjéről szóló 21/2003. (VI.1.) önkormányzati rendelet módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a közterület használat díjának tekintetében is 5%-os emelésre tesz javaslatot az előterjesztés, amire mindenképpen szükség lesz az elkövetkezendő évben, hogy a növekvő költségek mellett is a pályázatokat és a lakossági igényeket is megvalósulhassanak.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a rendeleti javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja rendeleti javaslat elfogadását.

Bebes István polgármester kéri a rendeleti javaslat elfogadását.

Körmend Város Önkormányzata Képviselő-testülete a javaslatot 9 igen szavazattal, 3 tartózkodás mellett elfogadja, és a következő rendeletet alkotja:

**20/2017.(XII.1.) önkormányzati rendelet**

Körmend Város Önkormányzatának a közterületek használatáról és rendjéről szóló 21/2003. (VI. 01.)rendeletének módosításáról

**5./ Reklámhordozók kapcsán rendeletalkotás**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy törvényi kötelezettség e rendelet megalkotása, ami időszerű is Körmenden. A 8-as út mentén haladva a legkülönbözőbb formájú, nagyságú táblák jelennek meg. A települések a készülő arculati kézikönyvben meghatározhatják azokat a kritériumokat, amelyeket elvárnak a táblákkal, reklámhordozókkal kapcsolatban. Ez a szabály a Közutat is kötni fogja, tehát a Magyar Közút is csak az önkormányzati rendelettel egyezően adhat majd engedélyt a táblák kihelyezésére, a reklámtáblák kihelyezése a településképi bejelentési eljárási kötelezettség alá esik. A rendelet bizonyos alapokat rögzít, a részletesebb szabályokat a településképi rendelet fogja meghatározni, most viszont a rendelet megalkotása kötelező.

Tompa László képviselő-testületi tag kérdezi jegyző asszonytól, hogy visszaható hatálya van-e a rendeletnek.

Dr. Stepics Anita jegyző elmondja, hogy a rendelet a kihirdetés napján fog hatályba lépni, így nincs visszaható hatálya. A törvény rendezi, hogy a már kihelyezett reklámokkal mi lesz a teendő, azt majd a jövő évtől kell kezelni.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a rendeleti javaslat elfogadását. Örül a rendelnek, hiszen így a város gazdátlan reklámtáblái rendezésre kerülnek.

Auer Miklós képviselő-testületi tag elmondja, hogy Polgármester úr már biztos mondta neki, lehet, hogy kétszer is, hogy a nagypolitikát hagyják meg az Országgyűlésnek, ők foglalkozzanak a maguk dolgával. Most mégis, és ismét itt van egy. Az előterjesztés egy olyan mondattal indul, mellyel szemben ellenvetésnek nincs helye: „Az Országgyűlés elfogadta a 2017. évi CV. törvényt, amely az Önkormányzatok számára állapít meg a reklámok, reklámhordozók és cégérek elhelyezése kapcsán rendeletalkotási kötelezettséget.” Megmondják fentről, hogy mit kell tenni, mit kell végre hajtani, diktálnak, miközben szerinte meg itt mindenki tudja, hogy miről van szó. Ezen törvény, pontosabban annak egy korábbi módosítása Alaptörvény-ellenesen lett megalkotva, valamint a plakátokra vonatkozó előírások valójában csak a Jobbik ellen ácsolt, politikai, de valódi szakmai megalapozottság nélküliek. Tény, hogy az óriásplakátok, főleg az átfestettek, és a mindent elborító reklámok nagyon is táj- és településkép rombolóak, de itt és most egészen másról van szó, amihez nem kívánnak asszisztálni, azaz se a módosításhoz, sem az új szerződéshez sem. A lényeg, hogy nem a mit akarják korlátozni, hanem azt, hogy hogyan és hogy hol lehessen ilyen tevékenységet végezni. Azaz szemben a Parlament előtt lévő törvénnyel, ahol a politikai tartalmú reklámokat akarják betiltani, a településképi törvény a már meglévő plakáthelyeket kívánja felszámolni.

Bebes István polgármester elmondja, hogy ha képviselő úr végigmegy a városon – tudja, hogy nagyon sok alkalommal megteszi – és megnézi a kihelyezett különböző színű, alakú, állapotú táblákat, akkor láthatja, hogy az egy dzsungel. Az egy olyan étlap, hogy nincs egységes kinézet. Ha valaki betéved ide vagy bármely magyarországi városba, akkor olyat lát, ami táblázás terén elfogadhatatlan. Azt gondolja, hogy magát valamire tartó városnak szüksége van arra, hogy normális kinézete legyen. Örül annak, hogy a településképi rendelet ezt majd kezelni fogja. Neki egy dolog böki a szemét – egyéként azt csinálnak a plakátvilággal, amit akarnak -, kikéri magának, hogy egy olyan területen, ahol a város a vagyonkezelő, például a Várkertben, a kastély területén ne használjanak óriásplakátokat, mert az nem odaillő. Az, hogy a Jobbik vagy a másik mit gondol, az őt nem érdekli, egy a lényeg, a városban a táblák normálisan nézzenek ki. Ha valaki kirakta azokat x évvel ezelőtt, ami ferdén áll azóta is, akkor az ne legyen ott, mert akkor az az illető vállalkozását is jellemzi, igenis legyen a városnak jogosítványa arra, hogy a táblák normálisan nézzenek ki. Reméli, hogy a településképi rendelet ezt is megfelelően tudja majd szabályozni. Mindent meg fog tenni annak érdekében, hogy azok a plakátok, amelyek olyan területen vannak, mely önkormányzati fenntartás alatt állnak, és egy vasat nem ad érte senki, miközben a városgondnokság feladata a terület rendben tartása, szabályozhatók legyenek. A többit játszák le oda fenn, abba neki nincs beleszólása.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 10 igen, 2 nem szavazattal elfogadja, és a következő rendeletet alkotja:

**21/2017.(XII.1.) önkormányzati rendelet**

Körmend Város Önkormányzatának a reklámok, reklámhordozók és cégérek elhelyezésének, alkalmazásának követelményeiről, feltételeiről és tilalmáról és a településképi bejelentési eljárásról

**6./ 39/2005. (XI.01.) rendelet hatályon kívül helyezése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy 2018-tól kötelezően bevezetésre kerül az e-ügyintézés a közigazgatásban, az ASP is ekkor fog indulni. Felül kellett vizsgálni, hogy van-e olyan rendelet, ami az elektronikus ügyintézés lehetőségét kizárja, ezért kérik most a hatályon kívül helyezést.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő rendeletet alkotja:

**22/2017.(XII.1.) önkormányzati rendelet**

Körmend Város Önkormányzatának a Közigazgatási hatósági eljárás és szolgáltatás általános szabályairól szóló törvény helyi végrehajtására vonatkozó 39/2005. (XI.01.) önkormányzati rendelet hatályon kívül helyezéséről

**7./ Térfigyelő kamerarendszer bővítése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Körmenden a fontos objektumoknál sikerül elérni, hogy megfelelő kamerarendszer segítse az önkormányzat munkáját, a közterületi rend fenntartását az elkövetkezendő időszakokban. Most egyedi támogatást kaptak újabb kamerák telepítésére. Helyszínként a Rába-híd, a három általános iskola, a városi sportpálya, a várkert, vadászlak előtti út kerülne kijelölésre. Kiemeli a Rába-hídat, mivel az ott lévő kamera nem teljesen töltötte be a szerepét, hiszen nem mindig tudott pontos képet adni az ott történtekről, mostantól a kamera rendszámot is olvas, így tudni fogják, hogy ki az, aki ott tiltottan áthalad.

Tóth Gábor képviselő-testületi tag a Városfejlesztési és Városüzemeltetési Bizottság véleményét tolmácsolva támogatja a határozati javaslat elfogadását.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Czvitkovics Gyula alpolgármester elmondja, hogy a Bűnmegelőzési és Közbiztonsági Bizottság ülésén is többször foglalkoztak a kamerarendszerrel, úgy gondolja, hogy ez a lehetőség rendkívül jól jön, hiszen a rendőrségnél lehetőség lesz arra, hogy felújítsák és kibővítsék a rendszert, ami a későbbiekben jó szolgálatot fog tenni.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja, és a következő határozatot hozza:

**130/2017.(XI.30.) önkormányzati határozat**

Körmend Város Önkormányzata Képviselő-testülete úgy dönt, hogy a Belügyminisztériumtól kapott egyszeri támogatásból az alábbi helyszíneken valósítja meg a térfigyelő kamerarendszer bővítését: Körmend, Rába híd, Kölcsey Utcai Általános Iskola, Olcsai –Kiss Zoltán Általános Iskola és annak tagintézménye, a Somogyi Béla Általános Iskola, városi sportpálya, vadászlak felé vivő út. A támogatásból továbbá Körmend Önkormányzata megvalósítja a Körmendi Rendőrkapitányságon található központi egység bővítését is.

**8./ Szombathelyi Tankerülettel kötött megállapodás módosítása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy tiszteletben tartották azt a szándékot, hogy az iskolák működtetése, az oktatás, valamint az iskolák fenntartása a KLIK feladata. Vannak osztott területek, ezek közé tartozik a Somogyi Béla iskola, ahol nem került át minden ingatlan a KLIK vagyonkezelésébe, ahol a legszorosabb így a kapcsolat az önkormányzat és a KLIK között. A kollégák kérték a megállapodás módosítását azért, hogy egyszerűbben lehessen a felek közötti elszámolást megtenni. Ezért az uszoda esetében nem százalékos arányban viselné a KLIK a költségeket, hanem óradíj alapján, amelyet a tankerület elfogadott, és amely a tankerület irányába jelentős kedvezményt is tartalmaz a körmendi iskolába járó gyermekek után. Az uszoda rezsióradíja minden költséget számolva 7.000 Ft lenne, tehát az óradíjak meg se közelítik a valós költségeket.

Faragó Gábor képviselő-testületi tag a Pénzügyi és Közbeszerzési Bizottság véleményét tolmácsolva támogatja a határozati javaslat elfogadását.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**131/2017.(XI.30.) önkormányzati határozat**

Körmend Város Önkormányzata Képviselő-testülete jóváhagyja azt, hogy az Önkormányzat és a Szombathelyi Tankerület között létrejött „Megállapodás üzemeltetéssel kapcsolatos költségviselésről” elnevezésű okirat módosításra kerüljön az alábbiak szerint:

* a városi uszodát a Szombathelyi Tankerület 2018. január 1-től óradíj ellenében veszi igénybe, melynek mértéke a körmendi iskolába járó gyermekek esetében nettó 1000 Ft./óra, a nem körmendi iskolába járó gyermekek esetében nettó 4500 Ft./óra összeg,
* a Pedagógia Szakszolgálat igénybevételével kapcsolatosan a gázdíj arányos részét az Önkormányzat, míg a többi közüzemi költséget a Dr. Batthyanyné Coreth Mária Óvoda és Bölcsőde számlázza ki 2017. évre és azt követően is a Szombathelyi Tankerületi Központ részére
* a közös használatú iskolai helyiségek (sportcsarnok, uszoda) tekintetében a közüzemi költségek arányos részét Körmend Város Gondnoksága számlázza ki a Tankerület részére.

A Képviselő-testület felhatalmazza a Polgármestert a megállapodást módosító okirat aláírására.

**9./ Körmendi Kulturális Központ, Múzeum és Könyvtár Dr. Batthyány-Strattmann László Múzeum intézményegysége néprajzi gyűjteményének revíziója**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy Körmend Város Önkormányzata fenntartásában működik integrált intézményként a Dr. Batthyány-Strattmann László Múzeum. Jogszabályi kötelezettség alapján időnként revízió alá kell vetni a muzeális intézmények nyilvántartásában szereplő kulturális javakat, és ha kell, azok selejtezéséről kell dönteni. Ezt tárta eléjük a múzeum.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**132/2017.(XI.30.) önkormányzati határozat**

1. Körmend város Önkormányzata Képviselő-testülete a Körmendi Kulturális Központ, Múzeum és Könyvtár Dr. Batthyány-Strattmann László intézményegységében található néprajzi gyűjtemény revíziós jegyzőkönyvét elfogadja.
2. Körmend város Önkormányzata Képviselő-testülete a Körmendi Kulturális Központ, Múzeum és Könyvtár múzeumi intézményegység-vezetőjét megbízza, hogy a revízós jegyzőkönyvet, az abban található revíziós hiányok leltárkönyvből való törléséhez engedélyezésre megküldje a kultúráért felelős miniszternek, valamint az ezzel kapcsolatos adminisztratív eljárást lefolytassa.
3. Körmend város Önkormányzata Képviselő-testületete kötelezi a Körmendi Kulturális Központ, Múzeum és Könyvtár múzeumi intézményegység-vezetőjét, hogy a múzeum többi gyűjteményét is revíziózza, a jegyzőkönyveket elfogadásra 2018. szeptember 30-ig a Képviselő-testület elé hitelesítve előterjessze.

**10./ Intézményvezetői kinevezés véleményezése**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy a Szombathelyi Tankerületi Központ kereste az önkormányzatot azzal, hogy véleményezze az Önkormányzat Fazekasné Mittli Piroska újabb vezetői kinevezését. Köszönik a lehetőséget, hiszen valóban fontos az, hogy ki vezeti a körmendi iskolákat. Igazgató asszony kinevezését támogatólag tudja a képviselő-testület elé terjeszteni, hiszen az iskola eredményeiben már megmutatkoztak a vezetői munka elvárásai.

Auer Miklós képviselő-testületi tag elmondja, hogy maximálisan egyetért Polgármester úrral. Nagy István igazgató úr után Fancsali Andrásné igazgató asszony belefogott egy új típusú iskola alapjainak lerakásába. Ezt a munkát Kramli Imre igazgató úr fejezte be nem kis áldozatok árán. Erre a stabil alapra kezdett el építkezni Pődör Andrea igazgató asszony. Ő is megszenvedte, de nem adták fel. Ezt követően Fazekasné Mittli Piroska intézményvezető asszony kezébe került az iskola irányítása, ebből fakadóan annak sorsa, jövője. Vezetésével nála érett be az évtizedeken keresztül elvégzett kemény munka gyümölcse, feltette az i-re a pontot. Ehhez kellettek határozott célok, mögötte pedig egy megfiatalodó tantestület/tanári kar. Az iskola Körmend legjobbja lett. Munkájukat summázta a 25. Jubileumi Évkönyvük, amit minden figyelmébe ajánl. Az élet azonban nem áll meg, a babérokon nem lehet pihenni. Az iskola valamennyi dolgozójának, a tanulóknak a további munkához a legjobbakat kívánja.

Csák Tamás képviselő-testületi tag a Társadalmi és Ifjúsági Ügyek Bizottságának véleményét tolmácsolva támogatja a határozati javaslat elfogadását.

Bebes István polgármester kéri a határozati javaslat elfogadását.

Körmend Város Önkormányzata Képviselő-testülete a javaslatot 12 igen szavazattal elfogadja és a következő határozatot hozza:

**133/2017.(XI.30.) önkormányzati határozat**

Körmend Város Önkormányzata Képviselő-testülete támogatja azt, hogy a Szombathelyi Tankerület Igazgatója Fazekasné MIttli Piroska Igazgató Asszonyt bízza meg további öt évrea körmendi Olcsai-Kiss Zoltán Általános Iskola vezetői teendőinek ellátásával.

**11./ A „Boldog Batthyány-Strattmann László” ösztöndíj-pályázat elbírálása**

Előterjesztő: **Bebes István** polgármester

*(Az előterjesztés írásos anyaga a jegyzőkönyvhöz mellékelve.)*

Bebes István polgármester ismerteti a napirendhez kapcsolódó írásbeli előterjesztést. Elmondja, hogy nagy öröm azzal évről-évre szembesülni, hogy népszerű a város ösztöndíja, és hogy egyre több az olyan jól tanuló diák, aki megpályázza az ösztöndíjat. Több mint egy évtizede próbálják e ösztöndíj pályázattal segíteni a tanulókat.

Csák Tamás képviselő-testületi tag a Társadalmi és Ifjúsági Ügyek Bizottságának elnöke elmondja, hogy idén kilenc pályázó volt, egy tanulmányi alapon, három pedig szociális alapon kaphat támogatást. A tanulmányi alapnál mindig az legmagasabb tanulmányi eredmény számít, a szociális alapnál pedig az egy főre jövedelem a meghatározó. Tanulmányi eredménye alapján Buti Nikolett Körmend, Erkel Ferenc utca 20. szám alatti tanuló nyerte el a támogatást, az ő átlaga 4,93 % volt. Szociális alapon Pál Csilla – aki egyedül él és jövedelme sincs -, Vörös Virág Körmend, Rákóczi utca 76. és Németh Ildikó Körmend, Dienes Lajos utca 6. szám alatti lakosok részesültek a támogatásban. Gratulálnak nekik és további sok sikert kívánnak a tanulmányaikhoz.

Tompa László képviselő-testületi tag elmondja, hogy a Boldog Batthyány-Strattmann László ösztöndíjról hoznak most döntést, csak egy javaslata lenne a képviselő-testület irányába. A városban vannak hiányszakmák, gyermekorvos, általános orvos. Azt szeretné, hogy a jövőben esetleg azt mérlegelné a képviselő-testület, hogy az ilyen jellegű és ilyen irányú hiányszakmákra koncentrálva tudnák ezen ösztöndíjat kiosztani, így a körmendi gyerekeket meg tudnák fogni, itt maradnának, praxist tudnának alakítani és nem lenne ilyen jellegű problémája az önkormányzatnak.

Bebes István polgármester megköszöni a bizottság megfelelő körültekintéssel elvégzett munkáját. Amit képviselő úr mondott, arra a bizottság saját hatáskörében is odafigyel, de nem tehet kitételt és kivételt a rendelettel ellentétesen. A bizottság döntését határozattal nem kell megerősíteni.

**Jelentés az előző ülésen elhangzott interpellációkra tett intézkedésekről.**

Előterjesztő: **Forró Szilvia** irodavezető

*(Az előterjesztés írásos anyaga a jegyzőkönyvhöz mellékelve.)*

Auer Miklós, Tompa László, Bán Miklós, Szabó Ferenc, Csák Tamás, Ferencz Gyula, Dr. Hadnagy Ádám és Faragó Gábor képviselő-testületi tagok az interpellációra kapott választ elfogadják.

Szabó Ferenc képviselő-testületi tag elmondja, hogy a Thököly utcában lévő macskakövek közötti gödrök feltöltése – legalább ideiglenesen - történjen meg.

Csák Tamás képviselő-testületi tag elmondja, hogy a Körmendi Híradó című újság mindenhova odaér, köszöni a jegyző asszony közbenjárását.

**Interpellációk:**

**Szabó Ferenc képviselő-testületi tag** elmondja, hogy a Hunyadi utca 50. előtt az idők folyamán eltűnt a csapadékelvezető árok. Nagyobb esőzésnél 10-15 cm víz áll, kéri, hogy vizsgálják meg csapadékvíz elvezető árok visszaállításának lehetőségét. Az Arany János és Deák Ferenc utca sarkán új házsor épül, a csapadékvíz elvezető teljesen el van dugulva, kéri annak tisztítását.

**Bán Miklós képviselő-testületi tag** elmondja, hogy a Somogyi Béla utcától a vasúti sorompótól a 3. villanyoszlop hol nem világít, hol csak pislákol, kéri annak javítását.

**Auer Miklós képviselő-testületi tag** elmondja, a háziorvosi, házi gyermekorvosi és fogorvosi tevékenységről szóló 4/2000. (II.25.) EüM rendelet 11/A. § alapján (Módosítás: 2014.04.05.) az a háziorvos, aki 20 éven keresztül folyamatosan körzeti, illetve háziorvosi feladatokat, körzeti gyermekorvosi, illetve házi gyermekorvosi feladatokat látott el, valamint az az alapellátást végző fogorvos, aki 20 éven keresztül folyamatosan fogorvosi alapellátási feladatokat látott el, a címzetes főorvosi cím használatára jogosult. A jogszabály részletesebb szabályozást nem tartalmaz, a végrehajtás mikéntjével kapcsolatosan intézkedés nem jelent meg. Ugyanakkor az országban már eddig is több településen ünnepélyes keretek között adtak át címzetes főorvosi cím használatát tanúsító emléklapot, díszoklevelet háziorvosnak, gyermekorvosnak, fogorvosnak. Ez egyfajta erkölcsi elismerés a település részéről az ott praktizáló orvosok számára. Kezdeményezi, hogy az önkormányzat éljen a fenti jogszabály adta lehetőséggel, hiszen ezzel is megbecsülését fejezheti ki az alapellátásban dolgozó orvosai felé. Ezek az orvosok a betegek oldaláról állandó megmérettetésben vannak, a szakma szempontjából annál kevésbé, munkájuk a „praxis magányában” telik, megszerzett képesítéseik, áldozatos munkájuk ritkán kerül a figyelem középpontjába. A 2014 áprilisa óta élő jogszabály önmagában nem alkalmas a szakmai életút méltatására, ehhez a település lakossága elé kell tárni az eredményeiket, például a Körmendi Híradó című újságban. A háziorvosi, gyermekorvosi, fogorvosi tevékenység folytatásának időtartama tekintetében úgy gondolja, hogy a 20 éves szolgálatot átlépő orvosok a következők: háziorvosként dr. Kurusa Katalin, dr. Wolf Teréz, dr. Simon Annamária, dr. Beke Katalin és dr. Temesi Sándor, gyermekorvosként dr. Bárány Zsuzsanna és dr. Hameed Adbel, fogorvosként dr. Ferge Piroska és dr. Kahr József. Ha kihagyott valakit, elnézést kér. Javasolja, hogy karácsony közeledtével egy emléklapot adhatnának át a fent nevezetteknek.

További kérdés, vélemény nem hangzik el. Bebes István polgármester a Képviselő-testület ülését 14 óra 45 perckor bezárja.

K. m. f.

Bebes István dr. Stepics Anita

polgármester jegyző